חוק הסמכת שירות הביטחון הכללי לסייע במאמץ הלאומי לצמצום התפשטות נגיף הקורונה החדש (הוראת שעה) (תיקון), התש"ף-2020
הצעת חוק ממשלתית, הכנסת ה-23
פורסם: ספר החוקים, חוברת 2829, עמ' 234, 2020-07-21T00:00:00+03:00
החוק מאפשר למשרד הבריאות להסתייע בשירות הביטחון הכללי לטובת עיבוד מידע טכנולוגי ממכשירי טלפון ניידים של מי שאובחנו כחולים בנגיף הקורונה, ושל מי שבא עימם במגע ב-14 הימים שקדמו לאבחונם כחולים. זאת, כדי שניתן יהיה להורות לאנשים שבאו במגע קרוב עם חולי הקורונה להיכנס לבידוד מחשש שנדבקו בנגיף.
הממשלה תהיה רשאית להכריז על הסמכת השב"כ אם היא שוכנעה שיש חשש להתפשטות רחבת היקף של המחלה ויש צורך ממשי בהסתייעות בשירות. הממשלה לא תכריז אלא אם כן שוכנעה שאין חלופה מתאימה אחרת. עוד נקבע שמשרד הבריאות יוכל להסתייע בשירות רק אם אובחנו יותר ממאתיים חולים חדשים באותו יום, או ביום שקדם לו, ושהכרזת הממשלה תהיה בתוקף ל-21 ימים. נקבע שמשרד הבריאות יוכל לצמצם את טווח ימי הבידוד לאנשים שנחשפו לחולה מאומת לפי שיקולים מקצועיים, ומי שאותר כמגע קרוב של חולה, רשאי להגיש השגה על ההודעה ולבקש כי הנתונים שעל בסיסם התקבלה ייבחנו מחדש. בנוסף, הממשלה תמנה צוות שרים לבחינת הצורך בהמשך ההסתייעות בשירות בהתחשב במצב התחלואה, בתרומת תוצאות פעולות הסיוע לצמצום התפשטות המחלה ובקיומן של חלופות, תוך שיקולי הפגיעה בזכות לפרטיות. המלצות הצוות יונחו על שולחן הממשלה. נקבע שמשרד הבריאות יפעל להמשך פיתוח טכנולוגיה אזרחית לאיתור מגעים שאינה כוללת הסתייעות בשב"כ ויגבש תכנית לאומית לעידוד הציבור להשתמש בטכנולוגיה האזרחית ויבטיח את התקציב הדרוש למימושה. החוק קובע חובת דיווחים שבועית לוועדת החוץ והביטחון עם נתונים הכוללים את מספר החולים שלגביהם בוצעו פעולות סיוע, מספר האנשים שפרטיהם הועברו למשרד הבריאות כמי שאותרו כי באו במגע עם קרוב עם חולה ומספר החולים המאובחנים שאותרו לפני כן על בסיס פעולות הסיוע לעומת אלה שאותרו על בסיס חקירה אפידמיולוגית או לא אותרו כלל. החוק כולל הסדרים הנוגעים לאבטחת המידע במשרד הבריאות ובשירות הביטחון הכללי, וכן הוראות לגבי שמירת המידע, מגבלות השימוש בו והעברתו. כמו כן, נקבע הסדר מיוחד לעיתונאים לפיו עיתונאי צריך להסכים להעברת פרטיו לשב"כ. החוק יעמוד בתוקפו למשך חצי שנה, עד יום 20 בינואר 2021.